ועדת המשנה לתחבורה ציבורית, כנסת 20, פרוטוקול מספר 3, 2015-11-03 15:00

דב חנין: גבירותיי ורבותיי, ברוכים הבאים, אני מתכבד לפתוח את ישיבת ועדת המשנה לתחבורה ציבורית.

דב חנין: נושא הדיון שלנו הוא הרפורמה בתעריפים ומע"מ 0 על תחבורה ציבורית.

דב חנין: אני רוצה להקדים ולפתוח בכך שאם אנחנו רוצים לעשות שינוי גדול, אם אנחנו רוצים לשחרר את הציבור בישראל מהתלות שלו ברכב הפרטי, אנחנו חייבים לעשות הרבה שינויים בתחבורה הציבורית, בין היתר להוזיל מחירים.

דב חנין: אני רוצה לפתוח את הדיון קודם כל בהערכה לעבודה שכבר היום נעשית.

דב חנין: אנחנו גם נשמע במסגרת הדיון פרטים יותר רבים.

דב חנין: גם יהיו בוודאי ביקורות והצעות.

דב חנין: אני רוצה לפתוח דווקא בהערכה לעבודה שכבר נעשית היום ואנחנו עוקבים אחריה בצורה מאוד הדוקה בוועדה הזאת, עבודה שנעשית במשרד התחבורה ובמשרד האוצר.

דב חנין: אני רוצה לברך את נציגי שני המשרדים, אנא תעבירו את הברכות גם לכל הגורמים האחרים.

דב חנין: אנחנו יודעים עד כמה אתם מבינים שהמערכת הקיימת היום היא ארכאית, היא מאוד מבולגנת, צריך לעשות בה סדר.

דב חנין: אפרופו הסדר הזה, צריך להפחית את המחירים באופן שיהפוך את השירותים של התחבורה הציבורית לזמינים לכל נפש.

דב חנין: אנחנו נשמע מיד את נציגי האוצר והתחבורה מדברים על מה כבר קיים היום.

דב חנין: כשאני אומר מה כבר קיים היום, אני מתכוון בייחוד לרפורמה שכבר נמצאת בשלבים הסופיים לקראת היציאה החוצה לדרך במחירים באזורים המטרופוליניים - אזור המטרופוליני של גוש דן, אזור המטרופוליני של חיפה, אזור המטרופוליני של ירושלים, אזור המטרופוליני של באר שבע.

דב חנין: ב-4 המטרופולינים האלה נעשית רפורמה שהמטרה של היא פישוט של מערכת המחירים, רציונליזציה של המערכת, האחדה של המחירים ככל הניתן בין אוטובוסים לבין רכבות, או לפחות קירוב או ביטול הפערים בין אוטובוסים ורכבות, והפחתת מחירים.

דב חנין: הפחתת מחירים היא כלי מאוד משמעותי כדי לעודד ביקושים.

דב חנין: אם אנחנו רוצים שאנשים ישתמשו בתחבורה ציבורית, זה צריך להיות יותר זול ויותר אפשרי ממה שזה היום.

דב חנין: אני רואה פה מולי את נציגי ענף המוניות.

דב חנין: הפעם בדיון הזה לא נתמקד בענף המוניות, אבל אני רוצה להגיד לטובת כל המשתתפים בדיון שאנחנו קיימנו פה דיון מיוחד בנושא מוניות השירות.

דב חנין: אחת המסקנות של הדיון הזה הייתה הצורך להביא את מוניות השירות כחלק משירות משלים.

דב חנין: אם אנחנו הולכים על איזה שהוא מהלך של האחדת תעריפים, האחדה מטרופולונית של תעריפים, רציונליזציה והפחתת מחירים, בדבר הזה צריכות להיכלל גם מוניות השירות, אם אנחנו רוצים לתפוס אותן כמו שצריך וכחלק משלים מהמערכת, לא כבן חורג.

דב חנין: הדבר הזה מחייב, בין היתר, סובסידיות, סבסוד של המערך הזה בדרכים ובאפשרויות הקיימות.

דב חנין: אני אומר את הדברים למען הסדר.

דב חנין: זה מחבר את הדיון הנוכחי עם הדיון הקודם.

דב חנין: אנחנו ממתינים לשר שנמצא כרגע בדרכו, אבל בינתיים בואו נתחיל עד שהשר ייכנס.

דב חנין: משרד התחבורה או משרד האוצר, מי מכם רוצה להציג את תמונת המצב נכון להיום מבחינת הרפורמה בתחבורה הציבורית?

<רן שדמי: איפה אנחנו עומדים?

<רן שדמי: אנחנו שמנו לנו ליעד להפעיל בתחילת 2016 את השלב הראשון של הרפורמה במטרופולינים, כאשר השלב הראשון ברפורמה הוא יישום של כרטיסי המנוי התקופתיים המשולבים לאוטובוסים ולרכבת.

<רן שדמי: אנחנו מדברים על 3 כרטיסים: כרטיס חופשי חודשי, חופשי שבועי וחופשי יומי.

<רן שדמי: שלושת הכרטיסים האלה יהיו כרטיסים משולבים לאוטובוסים ולרכבת, במחירים שבעיני הם מחירים מאוד מאוד אטרקטיביים.

<רן שדמי: יש 4 מטרופולינים במדינת ישראל: המטרופולין הצפוני, מטרופולין גוש דן, המטרופולין הדרומי ומטרופולין ירושלים.

<רן שדמי: בהגדרה שלנו השטח המטרופולוני הוא מאוד מאוד רחב.

<רן שדמי: אם ניקח את אזור הצפון, אנחנו מדברים מהגבול של הגליל המערבי, מזרחה לאזור מרכז הגליל, אזור כרמיאל, עד אזור זיכרון.

<רן שדמי: אם אנחנו מדברים על אזור גוש דן, זה מתחיל פחות או יותר קצת צפונית לנתניה, מזרחה לאזור מודיעין עד אשדוד.

<רן שדמי: מטרופולין ירושלים כולל את אזור ירושלים וכל פרוזדור ירושלים, כולל כל השטח של מועצה אזורית מטה יהודה.

<רן שדמי: האזור הדרומי כולל את באר שבע, מגיע עד ערד, דימונה, ירוחם, שדרות, נתיבות ואופקים.

<רן שדמי: זה פחות או יותר גבולות הרפורמה.

<רן שדמי: כל מטרופולין חילקנו, כמו שמקובל בעולם, ל-3 מעגלים: הטבעת המרכזית, הטבעת השנייה והטבעת השלישית, כאשר בכל טבעת יש תעריף נתון ובמעבר בין כל אחת מהטבעות יש תעריף אחר.

<רן שדמי: המעבר מאפשר נסיעה חופשית במשך 90 דקות ללא תוספת עלות.

<רן שדמי: אנחנו מאמינים בכרטיסי המנוי.

<רן שדמי: ייצרנו את 3 כרטיסי המנוי שדיברתי עליהם לכל אחת מהטבעות.

<רן שדמי: יצרנו עוד טבעת רביעית בעניין כרטיסי מנוי, שזה מרחיב את האפשרות לנסוע בכרטיסי המנוי בעוד טבעת אחת שהיא דרומית או צפונית או מזרחית לטבעות שדיברנו עליהן.

<רן שדמי: אם אני מדבר על אזור בנימינה, חדרה, הוא יחובר בכרטיסי מנוי לגוש דן ולאזור חיפה.

<רן שדמי: אם אני מדבר באזור אשקלון, הוא יחובר לאזור גוש דן ולאזור באר-שבע.

<רן שדמי: מצפה רמון תחובר לבאר שבע.

<רן שדמי: זו פחות או יותר הרפורמה.

<רן שדמי: את זה אנחנו ניישם בתחילת שנת 2016.

<רן שדמי: השאיפה שלנו היא לעשות את כל המאמצים שב-1 בינואר - -

דב חנין: 1 בינואר בכל האזורים?

<רן שדמי: בכל האזורים.

<רן שדמי: אנחנו עושים מאמצים מאוד גדולים עם מפעילי התחבורה הציבורית.

<רן שדמי: אני חייב לשבח אותם על המאמצים שהם עושים.

<רן שדמי: הם משקיעים משאבים גדולים ולא טריוויאליים.

<רן שדמי: לא בכל המערכות שהם מפעילים יש את התפישה האזורית שאנחנו מיישמים ברפורמה.

<רן שדמי: זה דורש לא מעט שינויים במערכות הכרטוס, כנ"ל גם ברכבת ישראל שמבחינתם זה מוצר חדש לגמרי.

<רן שדמי: הדבר השני שנכניס בתחילת שנת 2016, ופה אני לא מתחייב על 1 בינואר, זה את כרטיס הערך הצבור.

<רן שדמי: זה כרטיס שכולם מכירים אותו, אני לא חושב שאני צריך לחזור ולהגיד מה זה.

<רן שדמי: אנחנו נכניס אותו ככרטיס ארצי בכל קווי השירות.

<רן שדמי: בשלב ראשון הוא ייושם בכל האוטובוסים.

<רן שדמי: כשהרכבת תהיה מוכנה בלוח זמנים יחסית קצר, הוא ייכנס גם ברכבת, ואז יהיה לנו כרטיס שאתה יכול לטעון בו כסף ולנסוע בכל התחבורה הציבורית עם ההנחה שקיימת בערך צבור שהיא זהה להנחות שקיימות היום בכרטיסיות.

<רן שדמי: זה השלב הראשון.

<רן שדמי: השלב השני הוא השלב של מעבר בכרטיס בודד במשך 90 דקות.

<רן שדמי: פה הפן הטכנולוגי קצת יותר מורכב.

<רן שדמי: אני מקווה שבמארס אפריל נוכל ליישם אותו בכל המטרופולינים.

<רן שדמי: זאת סקירה קצרה על ההיערכות שלנו.

דב חנין: תודה, אדוני.

דב חנין: אני רוצה לברך במיוחד את האמירה שלך לנו בוועדה שאכן הרפורמה בכל המטרופולינים תיושם מבחינת המחירים ב-1 בינואר.

דב חנין: אני מאוד מעריך את המאמץ הזה שאתם עושים.

דב חנין: זאת באמת התקדמות במחשבה שהייתה קודם על מן יישום מדורג כזה לאורך החודשים הראשונים של השנה.

דב חנין: זה בהחלט צעד חיובי, אני מברך על כך.

דב חנין: נציג משרד האוצר, יש השלמות?

<מורן מזור: אין לי כל כך השלמות מעבר לעובדה שהרפורמה הזאת היא צעד נוסף בהשקעה חסרת התקדים בשנים האחרונות בתחבורה הציבורית.

<מורן מזור: אנחנו רואים את זה גם בתקציבי הסובסידיה ובתקציבי התשתיות שמופנים מכבישים לתחבורה ציבורית.

<מורן מזור: במהלך השנים האחרונות, משנת 2010 עד 2015, אנחנו רואים שתקציב הסובסידיה גדל כמעט ב-100%.

<מורן מזור: זה חסר תקדים.

<מורן מזור: אני לא חושב שיש עוד תקציב במדינה שצמח בצורה הזאת.

<מורן מזור: לגבי תקציבי התשתיות, אנחנו רואים את הרכבות בארץ שנבנות, את הפרויקטים הגדולים שנבנים.

<מורן מזור: רק לאחרונה החלו העבודות בתל אביב על הקמת הקו האדום.

<מורן מזור: אנחנו מתכוונים להמשיך - -

דב חנין: אנחנו לא מדברים בהיבטים הכלליים, אנחנו מדברים ספציפית על מחירים.

<מורן מזור: רן הציג את העניין של התעריפים.

<מורן מזור: זה צעד גדול, משמעותי.

<מורן מזור: הוא שם אותנו בשורה אחת עם המטרופולינים הגדולים בעולם.

<מורן מזור: משם למדנו.

<מורן מזור: לא ניסינו להמציא שום דבר מחדש.

<מורן מזור: זה ייתן בשורה גדולה מאוד.

דב חנין: איך נראים לך הצעדים הבאים?

דב חנין: באמת כל הכבוד, אני לא אומר את זה רק למען הפרוטוקול.

דב חנין: מה הצעדים הבאים שנראים לך בהשלמת המהלך של התעריפים?

דב חנין: מה נראים לך הדברים החשובים?

דב חנין: מה סדרי העדיפויות כפי שהם נראים מהזווית המקצועית שלך?

<מורן מזור: הדבר החשוב שעשינו במטרופולינים היה הראשון מבחינת סדר העדיפויות.

<מורן מזור: הנתונים מראים שכ-75%, 80% מהנוסעים בתחבורה הציבורית נוסעים במטרופולינים, ולכן היה לנו חשוב כל כך לטפל קודם כל במטרופולינים.

<מורן מזור: הצעד הבא הוא תיקון תעריפים שמדבר עליו משרד התחבורה מחוץ למטרופולינים, שזה בעצם בתעריף הבין עירוני.

<מורן מזור: צריך להגיד שהתעריף הבין עירוני הוא כמו התעריף המטרופולוני אבל ביתר מורכבות.

<מורן מזור: הוא תוצאה של היסטוריה ארוכה רבת שנים של קביעת תעריפים ומכרזים על התעריף, מה שיצר סטיות אדירות בתעריפים בין אזור לאזור, בין מפעיל למפעיל, אפילו באותו מוצא יעד.

<מורן מזור: התיקון של התעריפים הבין עירוניים הוא לא תיקון טריוויאלי.

<מורן מזור: ראשית, הוא מורכב מאוד.

<מורן מזור: שנית, אני חושב שקשה קצת למצוא מודל בעולם שהוא מודל שמתאים אחד לאחד לישראל, בגלל העובדה שאנחנו ארץ קטנה יותר.

<מורן מזור: גם התעריף הבין עירוני פה הוא לא תעריף בין עירוני קלאסי.

<מורן מזור: במטרופולינים התעריפים לא נמוכים, הם גם לא גבוהים.

<מורן מזור: הם איפה שהוא בממוצע.

<מורן מזור: אנחנו עכשיו מפחיתים אותם ברפורמה הקרובה.

<מורן מזור: כשאנחנו מסתכלים בבין עירוני, שזה האתגר הבא שמשרד התחבורה שם על השולחן, אנחנו מבינים שכשאנחנו משווים את עצמנו לעולם, המחירים בארץ הם נמוכים באופן יחסי, בוודאי ברכבת.

דב חנין: כולנו נסכים למשכורות הולנדיות.

<מורן מזור: אנחנו לא לוקחים את התעריפים נומינאלית, אנחנו משקללים את זה לפי תוצר לנפש ולפי מדדים אחרים.

<מורן מזור: אנחנו לא סתם לוקחים את המספרים נומינאלית.

<מורן מזור: צריך לקחת את הדברים האלה בחשבון.

<מורן מזור: קיים כבר מודל ראשוני שעליו אפשר להסכים.

<מורן מזור: רמת התעריפים בתוך המודל הזה קובעת כמה אנשים ירוויחו וכמה אנשים ייפגעו ברפורמה כזאת.

דב חנין: יש פה שתי שאלות.

דב חנין: יש שאלה כלכלית.

דב חנין: כדי לבצע רפורמה צריך משאבים כלכליים על-מנת להנמיך עד כמה שאנחנו יכולים.

דב חנין: זאת שאלה אחת.

דב חנין: אני מניח שאתה כרגע לא יכול לענות לי על השאלה הזאת, כי אתה לא יודע לחזות כמה משאבים יעמדו לרשות מהלך כזה.

דב חנין: השאלה השנייה היא שאלה של עבודת המטה ביניכם לבין משרד התחבורה והגורמים המקצועיים כדי לייצר איזה שהוא סוג של תכנית שאם יהיו לה משאבים היא תוכל להתבצע כי יהיה לה רציונל מקצועי, ואם לא יהיו לה מספיק משאבים, אז אולי היא לא תתבצע ברמת 90%, היא תתבצע ברמת 70%.

דב חנין: איפה אתם עומדים ברמת תכנון של אסטרטגיית רפורמת מחירים בין עירונית?

<מורן מזור: אתה צודק, המשאבים מוגבלים, לכן התחלתי והדגשתי עד כמה משקיעים בתחבורה הציבורית בשנים האחרונות, בפרט בסובסידיה לתחבורה ציבורית ובהגדלת השירות, היקף השירות.

<מורן מזור: אני חושב שבכל מכרז חדש שמפרסמים הדברים ניכרים בצורה משמעותית.

<מורן מזור: אנחנו רואים את זה בצורה משמעותית ביותר, יוכל להעיד על זה רן שדמי ממשרד התחבורה, דווקא בפריפריה, שזה אזור הגליל שיצאנו למכרזים, נגב, באר שבע.

<מורן מזור: גם במכרז באשדוד השקענו משאבים גדולים מאוד.

<מורן מזור: כמעט אין מחלוקת מבחינת הגורמים המקצועיים היום שההשקעה הנוספת הדרושה בתחבורה הציבורית כדי להביא את הנוסעים לתחבורה הציבורית, היא השקעה שנדרשת בהגדלת השירות.

<מורן מזור: אנחנו מבינים שצריך לעשות תיקון תעריפים, לכן גם עשינו תיקונים כאלה במטרופולינים.

<מורן מזור: אני תיכף אסביר איך בנינו את המודל בבין עירוני.

<מורן מזור: אני חושב שכמעט אין מחלוקת בקרב גורמי המקצוע שבגלל רמת השירות היחסית נמוכה שיש בארץ, גם תעריפים מאוד מאוד אטרקטיביים לא ימשכו נוסעים כמו שהיינו רוצים לתחבורה הציבורית.

<מורן מזור: הגדלת היקף השירות ושיפור השירות באופן משמעותי הם הדברים שיכולים לגרום לשינוי הזה.

<מורן מזור: אנחנו חושבים שצריך לעשות שינוי בתעריפים.

<מורן מזור: עשינו את השינויים האלה במטרופולינים.

<מורן מזור: השאלה השנייה שנשאלה היא לגבי הבין עירוני, שעליו אנחנו מתכנסים כאן.

<מורן מזור: אנחנו בשלב שסיכמנו את העקרונות של המודל הבין עירוני.

<מורן מזור: זה שלב מאוד מאוד חשוב.

<מורן מזור: צריך להגיד שבמשך הרבה שנים נתקלנו בקושי מקצועי לאור המורכבות של הנושא הזה, לא ידענו איך לגשת אליו.

<מורן מזור: אני חושב שאנחנו נמצאים היום בשלב שבו אפשר לשים על השולחן עקרונות לרפורמה כזאת חסרת תקדים מבחינת נוסעי התחבורה הציבורית, בעיקר בפריפריה.

<מורן מזור: השלב השני של הרפורמה, שהוא שלב של הבין עירוני, הוא שלב שנוגע בדיוק במקומות שלא נגענו עד היום.

<מורן מזור: נגענו עד היום במטרופולינים.

<מורן מזור: זה נוגע בפריפריה.

<מורן מזור: זה נוגע באזור הגליל, ברמת הגולן.

<מורן מזור: אנחנו מוכנים עם העקרונות האלה.

דב חנין: אפשר לקבל אותם?

אריה מכלוף דרעי: מה מעכב?

<מורן מזור: צריך להגיד שרמת התעריפים שצריכה להיכנס לתוך הרפורמה הזאת היא גורם מעכב.

<מורן מזור: הרפורמה הזאת, אם לא משקיעים בה משאבים רבים, היא עשויה לפגוע בהרבה נושאים.

<מורן מזור: מדובר במאות מיליוני שקלים.

<מורן מזור: בגלל הסטיות בתעריפים בין אזור לאזור, בין מפעיל למפעיל שיסיעו נוסעים באותו אזור, באותו אשכול, בגלל הפער בתעריף באותו מוצא יעד, המצב הוא שאם רוצים לבצע רפורמה בתעריפים, כפי שאנחנו מציעים, נדרשים פה, אלא אם כן משקיעים הרבה מאוד מיליוני שקלים, לפגוע בהרבה נושאים בתחבורה הציבורית.

<מורן מזור: זה מה שמעכב את זה.

אריה מכלוף דרעי: המשאבים לא נמצאים באוצר?

אריה מכלוף דרעי: אתם נשמעים כאילו אתם באים לשכנע שדולה לתת לכם כסף.

אריה מכלוף דרעי: כך זה נשמע.

<מורן מזור: אדוני השר, התחלתי וסיפרתי על ההשקעות בתחבורה הציבורית שאנחנו מבצעים.

<מורן מזור: הסברתי גם את הגישה המקצועית.

דב חנין: אדוני השר, אני רוצה לברך אותך, תודה שהצטרפת לדיון שלנו.

דב חנין: נקודת המוצא שלנו שתחבורה ציבורית היא שירות ציבורי ממדרגה ראשונה.

דב חנין: כמו שאתה חוזר ואומר, זה שירות ציבורי שהוא קודם כל שירות ציבורי של האנשים העניים יותר, המוחלשים, אלה שאין להם את הרכב הפרטי ליד הבית ולא יכולים.

דב חנין: אתה קידמת יוזמה מאוד מאוד מעניינת - להוריד את המע"מ על מחירי התחבורה הציבורית, לקבוע מע"מ 0 על מחירי התחבורה ציבורית.

דב חנין: זו יוזמה מעניינת, כי היא קודם כל מאוד פשוטה, היא מאוד אחידה, היא מעבירה מסר מאוד ברור לציבור שאומר שהמדינה מתגייסת כדי שמי שנוסע בתחבורה ציבורית יוכל לנסוע יותר בזול.

דב חנין: יש לזה גם אפקט פסיכולוגי מאוד גדול.

דב חנין: אני שומע שבביקורת על ההצעה שלך אומרים שלא רק עניים לגמרי נוסעים בתחבורה ציבורית.

דב חנין: זה נכון.

דב חנין: אני אומר, טוב מאוד, בואו ננסה לעודד את שכבות הביניים לנסוע בתחבורה הציבורית וכך נחזק את התחבורה הציבורית ונוריד את הפקקים.

דב חנין: אגב, יש מדינות בעולם שיש בהן מע"מ מופחת על תחבורה ציבורית, זה לא רק אצלנו.

דב חנין: זה דבר שהוא קיים.

דב חנין: אנחנו שמענו על הרבה תכניות של משרד האוצר ומשרד התחבורה לעשות רפורמות בתחבורה הציבורית.

דב חנין: הגישה שלי שהדברים לא צריכים להיות זה במקום זה.

דב חנין: זה מהלך חשוב בפני עצמו.

דב חנין: צריך לגייס את התקציבים כדי לעשות רפורמות ותיקונים.

דב חנין: אני רוצה להגיד לטובת החברים פה שלא עוקבים אחרי דיוני הכנסת, שאתמול עברה בכנסת בקריאה ראשונה הצעת חוק העלאת שכר המינימום.

דב חנין: גם עליה צריך לברך את שר הפריפריה, הנגב והגליל שהיה אז שר הכלכלה.

דב חנין: במובן מסוים היה שיתוף פעולה בינינו, כי גם אני קידמתי את הנושא הזה כחבר כנסת.

דב חנין: אולי אתה תוביל את נושא המע"מ בתחבורה ציבורית ואנחנו כוועדה נתמוך בך וניתן לך את כל הגיבוי.

אריה מכלוף דרעי: אדוני היושב-ראש, חברים וחברות נכבדים, אני רוצה לפתוח בברכה ליושב-ראש הוועדה.

אריה מכלוף דרעי: אנחנו מבחינה פוליטית בשני הקצוות, אבל אני מרגיש איתו שיתוף פעולה והזדהות בנושאים החברתיים, בנושאים של האוכלוסיות המוחלשות.

אריה מכלוף דרעי: הלוואי וירבו כמותו בדברים האלה.

אריה מכלוף דרעי: אני חייב לומר שחבר הכנסת דב חנין היה זה שדחף את הנושא של שכר המינימום.

אריה מכלוף דרעי: ציינתי את זה אתמול מעל הדוכן, אני מציין את זה גם היום.

אריה מכלוף דרעי: אני חושב שזה היה דבר חשוב מאוד.

אריה מכלוף דרעי: פעם העלאת שכר המינימום הייתה כמעט מילת גנאי, איימו עלינו באיומים נוראיים שתהיה אבטלה גדולה במשק ומי שיפגע מזה יהיו השכבות החלשות, היום כולם מבינים שזו טובת המדינה, טובת החברה.

אריה מכלוף דרעי: כמה שהשכר יהיה יותר גבוה, כך הפריון יהיה יותר גבוה.

אריה מכלוף דרעי: מי שמרוויח מזה זה המשק.

אריה מכלוף דרעי: הכסף הזה שאנחנו נותנים לעובדים בשכבות החלשות חוזר בחזרה למשק.

אריה מכלוף דרעי: זה מניע את העסקים, זה חוזר למדינה כמע"מ 17%.

אריה מכלוף דרעי: אחד מניע את השני.

אריה מכלוף דרעי: הם לא נוסעים עם זה לחו"ל, הם לא הולכים עם זה למקומות אחרים.

אריה מכלוף דרעי: לגבי מע"מ 0 בתחום התחבורה הציבורית, זה לא בתחום אחריותי.

אריה מכלוף דרעי: אני לא שר התחבורה, אני לא שר האוצר.

אריה מכלוף דרעי: אז למה בכל זאת הזמינו אותי?

אריה מכלוף דרעי: תראו, זה לא סוד ששיטת הממשל בישראל היא שיטה קואליציונית, יש הסכמים קואליציוניים.

אריה מכלוף דרעי: תנועת ש"ס הלכה ב-3 דגלים.

אריה מכלוף דרעי: דגל אחד זה שכר מינימום של 30 שקל.

אריה מכלוף דרעי: אתמול כמעט הגענו לזה.

אריה מכלוף דרעי: אנחנו נגיע לזה, בעזרת השם, ב-2018.

אריה מכלוף דרעי: הדגל השני זה הנושא של דיור ציבורי.

אריה מכלוף דרעי: יש 700 מיליון שקל בתקציב משרד השיכון כדי לרכוש 2000 דירות חדשות לדיור הציבורי.

אריה מכלוף דרעי: הנושא השלישי היה מע"מ 0 על מוצרי יסוד.

אריה מכלוף דרעי: יש היום מע"מ 0 על פירות וירקות.

אריה מכלוף דרעי: אף אחד מאיתנו לא רואה את ההנחה.

אריה מכלוף דרעי: אנחנו לא יודעים מי מרוויח מההוזלה הזאת.

אריה מכלוף דרעי: כדי להוזיל עופות ודברים אחרים צריך סכום כסף אדיר שילך מהכנסות המדינה, כאשר לא בטוח שזה יגיע לכיס של הצרכן.

אריה מכלוף דרעי: מי שירוויח מזה יהיו המתווכים באמצע.

אריה מכלוף דרעי: הדרך היחידה לעשות את זה היא לעשות פיקוח על המחירים.

אריה מכלוף דרעי: אנחנו לא רוצים לעשות פיקוח על המחירים, אנחנו רוצים שוק חופשי ותחרותי.

אריה מכלוף דרעי: התקפלנו ואמרנו שנעשה הורדת מע"מ על מוצרי יסוד שבפיקוח, שזה 29 מוצרים.

אריה מכלוף דרעי: במסגרת תפקידי כשר הכלכלה, שאני אחראי גם על פיקוח מחירים, בדקנו את העניין.

אריה מכלוף דרעי: התברר שההטבה שתבוא לשכבות החלשות, שעולה בערך מיליארד 200 מיליון שקל הורדת מע"מ על מוצרי יסוד שבפיקוח, תהיה מאוד נמוכה, כיוון שרוב הלחם האחיד, שקיות החלב זה בבתי מלון, בצבא, במסעדות.

אריה מכלוף דרעי: אמרנו שלא נבזבז מיליארד 200 מיליון שקל אם ההטבה לשכבות החלשות תהיה מאוד נמוכה.

אריה מכלוף דרעי: אני תמיד מחפש את טובת העניין.

אריה מכלוף דרעי: גם אם ייראה שאנחנו חוזרים בנו מדברים, זה לא משנה, העיקר שהציבור שצריך לקבל את ההטבה, השכבות החלשות יקבלו יותר.

אריה מכלוף דרעי: אז עלה הרעיון של מע"מ 0 על תחבורה ציבורית, שזה לכלל האוכלוסייה.

אריה מכלוף דרעי: אתה לא עושה כאן הפרדה.

אריה מכלוף דרעי: זה משק סגור.

אריה מכלוף דרעי: אין לזה השלכות רוחב על שום דבר אחר.

אריה מכלוף דרעי: האוצר מתנגד לזה.

אריה מכלוף דרעי: הוא לא אוהב מע"מ 0 על שום דבר, הוא אוהב מע"מ דיפרנציאלי.

אריה מכלוף דרעי: אני אומר לכם שיהיה מע"מ 0.

אריה מכלוף דרעי: לא יהיה תקציב מדינה בהצבעות שלנו אם לא יהיה מע"מ 0 על תחבורה ציבורית.

אריה מכלוף דרעי: זאת הבטחה.

אריה מכלוף דרעי: זה גם יקוים.

אריה מכלוף דרעי: האוצר מציע חלופה.

אריה מכלוף דרעי: אני אומר שאין קשר אחד לשני.

אריה מכלוף דרעי: המקורות הקואליציוניים האלה ילכו להורדת תעריפים בנגב, בגליל, בפריפריה.

אריה מכלוף דרעי: אני אומר, תבורכו על היוזמה הזאת.

אריה מכלוף דרעי: צריכים לעשות את זה, אבל זה לא במקום מע"מ 0 על תחבורה ציבורית.

אריה מכלוף דרעי: זאת רפורמה שאתם עושים, תמשיכו לעשות, אתם תמצאו את המקורות לכך.

אריה מכלוף דרעי: אני לא רוצה להצביע לכם על מקורות, כיוון שאתם שולטים על המקורות.

אריה מכלוף דרעי: מי שמצא את המקורות להוריד את המע"מ לאחוז אחד ב-4.5 מיליארד שקל, ימצא את המקורות איך להוריד כאן למע"מ 0.

אריה מכלוף דרעי: אם הייתם מחליטים להוריד את המע"מ על תחבורה ציבורית, ברור שאת המקורות שיש לנו בהסכם הקואליציוני היינו מייעדים להורדת תעריפים.

אריה מכלוף דרעי: אני רוצה שבחקיקה יורידו את המע"מ על תחבורה ציבורית לכלל האוכלוסייה.

אריה מכלוף דרעי: אם יש גם אנשים מבוססים יותר שנוסעים בתחבורה הציבורית, שיבורכו.

אריה מכלוף דרעי: אדרבא, זה יוריד פקקים, זה יחזק את התחבורה הציבורית.

אריה מכלוף דרעי: אנחנו לא נעמוד עם שוטר בתחבורה הציבורית ונשאל כל אחד מה ההכנסה שלו.

אריה מכלוף דרעי: אדרבא, כל עם ישראל – ערבים, יהודים, חרדים.

אריה מכלוף דרעי: אני מעודד את התחבורה הציבורית.

אריה מכלוף דרעי: שם יהיה מע"מ 0.

אריה מכלוף דרעי: אני מקווה שזה מחלחל לאט לאט באוצר, והם יבינו את זה.

אריה מכלוף דרעי: הכוונה שב-2016 זה יתחיל בחקיקה שתבוא.

אריה מכלוף דרעי: אני מקווה שסיכום על זה יצא בימים הקרובים.

אריה מכלוף דרעי: אני חושב שזה נכון, זה צודק, זה נותן מענה לבעיה של התחבורה הציבורית, לבעיית הפקקים, לבעיית זיהום האוויר.

אריה מכלוף דרעי: זה עוזר בעיקר לאוכלוסיות שאין להן רכבים, שנוסעות ברכבות, באוטובוסים, שצריכות את זה.

אריה מכלוף דרעי: אי אפשר את ההורדה של 17% להטיל עוד הפעם בהעלאת התעריפים.

אריה מכלוף דרעי: זה המקרה הקלאסי של הורדת מע"מ שהולך ישר לצרכן, לא הולך למישהו אחר.

דב חנין: אני מאוד מודה לך, אדוני השר, על הדברים החשובים האלה.

<פריד אברהם: האם המוניות כלולות בתחבורה הציבורית?

<מיטל להבי: הוא מתכוון למוניות שירות.

אריה מכלוף דרעי: לא בדקתי את זה, אני לא יודע.

<פריד אברהם: הפער יגדל, כי ייווצר מצב שאותן 40, 50 אלף משפחות - - אם אתה דואג, כבוד השר, תדאג לכולם ביחד.

אריה מכלוף דרעי: אני לוקח את זה לתשומת ליבי.

<מיטל להבי: המכללה החברתית כלכלית עשתה עבורי מחקר.

אריה מכלוף דרעי: קראתי.

<מיטל להבי: זה היה בזמנו, כשרצית לומר מע"מ 0 על מוצרי יסוד.

<מיטל להבי: הם בדקו את האפשרות לסבסד לחלוטין לרמת 0 את התחבורה הציבורית.

<מיטל להבי: לפי המחקרים של הכנסת מדובר ב-1.5 מיליארד שקל תוספת על הסבסוד שהמדינה נותנת היום.

<מיטל להבי: מאחר ולא מדובר בתוספת נוסעים - -

אריה מכלוף דרעי: זה על התחבורה בתל אביב, לא על התחבורה בכל הארץ.

<מיטל להבי: הכלל ארצית.

<מיטל להבי: המדינה מסבסדת היום 60% ממחיר האוטובוסים.

<מיטל להבי: היא משלמת 2 מיליארד שקל, בעוד ש-1.5 משלמים הנוסעים.

אריה מכלוף דרעי: הלוואי וזה היה נכון.

יעקב גיל: כבוד השר, תודה בשם צרכני התחבורה הציבורית, בשם ארגון 15 דקות.

יעקב גיל: אנחנו שמחים על המעורבות בהפחתת התעריפים.

יעקב גיל: אני חושב שיש כאן איזו שהיא בעיה שאנחנו צריכים לתת עליה את הדעת, והיא שהפריפריה נשארת עדיין מאחור ברפורמה החדשה שמדוברת.

יעקב גיל: אנחנו לא שומעים כאן לוחות זמנים, אנחנו לא שומעים כאן כיוון לפתרון.

יעקב גיל: זה שהנושא מורכב, כל הנושאים שמתעסקים בהם בהיבט הפיננסי מורכבים.

דב חנין: מה ששמענו ממשרד האוצר זה שהם מוכנים מבחינת תפישת עקרונות.

דב חנין: אני מבין שהשאלה שעדיין לא נפתרה היא שאלת תקציב.

יעקב גיל: אולי כדאי לחשוף לציבור ולכנסת בכמה מדובר, מה הוא התקציב הנדרש, כדי לראות איך אפשר להתגבר על הפער הזה.

יעקב גיל: נראה לי שזה מידע בסיסי שהכנסת צריכה לקבל אותו.

<אלן טנמן: לטענת משרד התחבורה מדובר ב-250 מיליון שקל.

יעקב גיל: אין שום סיבה שאנשים ימשיכו לשלם את הפערים המוגזמים שיש היום.

יעקב גיל: יש כאן נייר יפה שארגון משתמשי התחבורה הציבורית הניח.

יעקב גיל: זה מאוד ברור.

יעקב גיל: אין מחלוקת על העובדות.

יעקב גיל: ידוע שהפערים הם מוזרים ומגוחכים - נסיעה ברכבת שעולה 50% יותר מנסיעה באוטובוס, מרחקים זהים לאותן הנסיעות שבחברה אחת עולות כפול מחברה אחרת.

יעקב גיל: אני חושב שהדבר הכי משמעתי זה לקבל את לוחות הזמנים.

יעקב גיל: אנחנו לפני הצבעות על התקציב.

יעקב גיל: זה הזמן לקבוע אם זה נכנס לתקציב או לא נכנס לתקציב.

יעקב גיל: נקודה נוספת שאני רוצה להעלות היא נושא הערך הצבור.

יעקב גיל: רק לפני שבוע נערכה ישיבה בראשות חבר הכנסת מקלב בוועדה לטכנולוגיה בנושא הרב-קו.

יעקב גיל: שם הובטח שערך צבור ייכנס ב-1.1.

יעקב גיל: אני מאוד מופתע שלא כך הדבר.

יעקב גיל: זאת הבטחה שהייתה בישיבה בשבוע שעבר.

יעקב גיל: אולי להבין מדוע זה לא כך, מה קרה בין שבוע שעבר להשבוע שפתאום אין תאריך.

יעקב גיל: צריך להבין שהפריפריה בישראל תלויה עדיין מאוד, לצערנו, במרכז הארץ.

יעקב גיל: כל עוד הפריפריה לא מקבלת את המענה בהפחתה של תעריפים למרכז הארץ, לא עשינו את מה שאנחנו אמורים לעשות.

יעקב גיל: זאת צריכה להיות משימה ראשונה במעלה, זה לא צריך להידחק.

יעקב גיל: זה פרויקט שבסך הכל קל לעשות אותו.

יעקב גיל: אין שום סיבה שהוא לא יבוצע.

<נורית בראור: אני פעילה בשדרות בנושא של תחבורה ציבורית.

<נורית בראור: אני סובלת, לצערי, מנכות.

<נורית בראור: אני חיה מקצבה של 2400 שקלים, כי המדינה החליטה שאני חצי בן אדם.

<נורית בראור: אני מטופלת בתל-השומר, כך שאני עושה הרבה מאוד נסיעות בין שדרות לתל השומר ותל אביב.

<נורית בראור: נכון להיום קיבלנו הנחה של 50% ברכבת כדי להסתגל לנסיעות.

<נורית בראור: מה שקורה בפועל זה שצריך לעמוד כמו עדר בבוקר על מנת לקבל כרטיסיה רק לכיוון אחד.

<נורית בראור: אם אני רוצה לנסוע לשניידר ובדרך לעשות חניה בעזריאלי כדי לשתות קפה, אני אשלם עד עזריאלי, כאשר על כל הנסיעות אחרי זה אני אצטרך לשלם מחיר מלא.

<נורית בראור: בעיה נוספת היא שהמחירים הם מאוד מאוד יקרים.

<נורית בראור: המחיר ברכבת הוא פי 1.5 יותר ממה שעולה באוטובוס.

<נורית בראור: כל חברה שמספקת לנו שירותים גובה מאיתנו, מהצרכנים מחיר אחר.

<נורית בראור: יש לי פה בצורה מסודרת מחירים.

<נורית בראור: כדי לנסוע משדרות לתל אביב אני אצטרך לשלם באגד 21 שקלים לכל כיוון, בחברת מטרופולין 19.20 שקלים וברכבת 27 שקלים.

<נורית בראור: לכל זה צריך להוסיף את הקישוריות.

<נורית בראור: אני צריכה לשלם את הנסיעה לרכבת ואת הנסיעה מהרכבת.

<נורית בראור: זה אומר שהמחירים יוצאים מאוד מאוד יקרים.

<נורית בראור: עכשיו אני שמחה לשמוע שמתכוונים להכניס אותנו ברפורמה של המחירים, הבעיה שהיא שהרפורמה של המחירים – אני קראתי את מה שפורסם בתקשורת - לא מתייחסת לצרכים של הפריפריה.

<נורית בראור: אין הרבה אנשים שגרים בשדרות ונוסעים לעבוד בתל אביב.

<נורית בראור: אין הרבה אנשים כאלה.

<נורית בראור: שמו לנו את הרכבת כדי שנרגיש שאנחנו קרובים למרכז, אבל אנחנו גם צריכים להיות קרובים מנטאלית.

<נורית בראור: לא נעשה שיקול דעת לגבי הנושא של המחירים.

<נורית בראור: אני מטופלת בתל-השומר.

<נורית בראור: חצי מהקצבה שלי הולכת על נסיעות.

דב חנין: הנקודה ברורה.

דב חנין: הנושא של "חופשי חודשי" הוא מאוד מאוד רלוונטי לאנשים שנמצאים סביב המטרופולין, עובדים במטרופולין.

דב חנין: כשאנחנו מדברים על פריפריות, ההקלה במחיר בין הפריפריות לבין המרכז לא יכולה להיות בדרך של "חופשי חודשי" כי אנשי הפריפריה, מן הסתם, לא נוסעים כל יום למרכז, יש להם מה לעשות במקומות אחרים.

<נורית בראור: צריך לשים דגש על צרכנים כמוני שנוסעים פעם, פעמיים בשבוע, או סטודנטים שלומדים ב"ספיר" שלידנו.

<נורית בראור: כשמתכוונים לעשות את הרפורמה צריך לתת דגש למצב הסוציו-אקונומי שלנו.

<נורית בראור: אנחנו לא יכולים לשלם מחירים שגומרים לנו את כל ההכנסה.

<עמית כיתאין: אנחנו פעילים בשדרות ובאופקים כבר כמה שנים בתחום התחבורה הציבורית.

<עמית כיתאין: אני חושב שמגיעה מילה טובה למשרד התחבורה שעשה למען הנושא של התחבורה באזור שלנו.

<עמית כיתאין: חשוב מאוד להבין שאם הרפורמה במטרופולינים לא תכלול את הנסיעות הבין עירוניות, כלומר, תקל על הנסיעה של התושבים בפריפריה, היא פשוט תחטא למטרה שלה, היא תפלה שוב ושוב את הפריפריה.

<עמית כיתאין: הרפורמה הזאת חייבת להיות רפורמה כוללת שלא שוכחת את האנשים שמשתמשים הכי הרבה בתחבורה הציבורית וזקוקים לה כדי למצות את הזכות הבסיסית שלהם.

<עמית כיתאין: אנחנו אומרים שתחבורה ציבורית היא זכות בסיסית, היא זכות שצריכה להינתן קודם כל לאנשים שהאמצעים שלהם יותר דלים.

<עמית כיתאין: צריך להדגיש את הזכות הזאת.

<עמית כיתאין: אם הרפורמה לא תכלול את הנסיעה הבין עירונית במידי, היא לא תעשה את השינוי הגדול שהיא אמורה לעשות.

<עמית כיתאין: אני ראיתי פה איזו שהיא אפרוריות ואיזה שהוא חוסר בהירות סביב הנושא הזה מצד האוצר.

<עמית כיתאין: אני רוצה שהדברים יהיו ברורים וחדים.

<עמית כיתאין: אני רוצה לדעת אם הפריפריה ברמה הבין עירונית ובקישוריות בין המרכז לפריפריה נכללת בשלב הראשוני, מתוקצבת בתקציב הנוכחי, והאם היא עוברת בתקציב הנוכחי כמו שאר הרפורמה.

<נורית בראור: מה שנעשה והוא לא בסדר זה שהמחירים לא מתומחרים נכון.

<נורית בראור: יצרו קו חדש בבשורה, נתנו קו חדש משדרות לבאר שבע.

<נורית בראור: לכאורה זה קו יותר קצר, אבל אף אחד לא נתן את הדעת שאולי המחיר שהם גובים מאיתנו הוא לא מחיר הגיוני.

<נורית בראור: מה הכוונה?

<נורית בראור: הכוונה ברכבת הייתה נסיעה בין שדרות לבאר-שבע.

<נורית בראור: אז לא היה שדרות באר שבע, היה צריך שדרות תל אביב ואז באר שבע.

<נורית בראור: הם השאירו את זה.

<נורית בראור: לנסוע היום בהנחה יוצא לנו פי 2.5 מאוטובוס.

<נורית בראור: מחיר הנסיעה ברכבת הוא 40 שקלים, כאשר המחיר הכי יקר בנסיעה באוטובוס הוא 15 שקל.

<נורית בראור: אף אחד לא שמע את זה.

<נורית בראור: צחקו על זה בטלוויזיה.

דב חנין: את רק מדגישה עד כמה חיונית רפורמת מחירים רצינית ומהירה גם בפריפריה.

<מיטל להבי: הצעדים שנעשו בעניין התעריפים הם צעדים טובים.

<מיטל להבי: כל הטיפול בנושא של תחבורה ציבורית הוא ראשון במעלה, מפני שאי שוויון תחבורתי מנציח אי שוויון חברתי.

<מיטל להבי: עמדו על הדברים האלה היושב-ראש וכבוד השר בצורה הכי טובה בכל השיח שהתנהל פה קודם.

<מיטל להבי: שמעתי בעוגמת נפש שהנתונים שאני מכירה הם לא נכונים.

<מיטל להבי: כמו שאמר קודם גיל יעקוב, טוב אם האוצר ידבר איתנו במספרים.

<מיטל להבי: את המספרים צריך לשים על השולחן.

<מיטל להבי: יריב רונן מה-מ.מ.מ כתב בדוח שהמדינה משלמת היום 2 מיליארד ₪ סובסידיה, כאשר התוספת שמגיעה מההכנסות זה 1.5 מיליארד.

<מיטל להבי: אם זה לא נכון, תשימו לנו את המספרים הנכונים.

<מיטל להבי: נציג האוצר, אתה אמרת שהורדת המחירים לא תגדיל את מספר הנוסעים.

<מיטל להבי: אני באמת מאמינה שהורדת המחירים לא תוריד את מספר הנוסעים, כי מי שיכול לנסוע במכונית הפרטית שלו או יכול לנסוע במונית, נוסע בזה.

<מיטל להבי: אף אחד לא עובר מפרייבט לתחבורה ציבורית במתכונת הנוכחית.

<מיטל להבי: כל הטבה שאנחנו ניתן לתחבורה ציבורית תגיע ישירות לשכבות החלשות, לעשירונים הנמוכים שההוצאה על תחבורה ציבורית מהווה בין 5% ל-10% מההכנסה החודשית שלהם.

<מיטל להבי: זה דבר שצריך להסתכל עליו, להישיר אליו מבט ולהגיד: "את זה אנחנו צריכים לשנות".

<מיטל להבי: על הקהל השבוי הזה שאין לו ברירה צריך להקל.

<מיטל להבי: אם אתה יכול לתת לנו מספרים ולהגיד במה טעינו, להבהיר מה היקף הסובסידיה שנדרשת כדי להוריד את מחיר התחבורה הציבורית ל-0, אני אשמח.

דב חנין: אומרת גברת להבי שהחישוב הוא מאוד מאוד פשוט.

דב חנין: אתם אומרים שהמערך של הסבסוד מסבסד 60% מהעלויות של התחבורה הציבורית.

דב חנין: אם זה נכון, בוא ניקח את ה-60%, נראה מה זה 40%, ואז נבין שאם נשלם גם את ה-40% התחבורה הציבורית בישראל יכולה להיות חינם.

דב חנין: החישוב נשמע לי מאוד מאוד פשוט וטריוויאלי, הוא אפילו לא מסובך.

דב חנין: השאלה אם יש פה איזו שהיא טעות.

<מורן מזור: לפני שבועיים היינו כאן והצגנו את המספרים.

<מורן מזור: המספרים ידועים לכל, אנחנו פרסמנו אותם.

<מורן מזור: יש חוברות תקציב מפורטות מאוד שמציגות מה היו תקציבי התחבורה הציבורית ב-10 השנים האחרונות.

דב חנין: לא זו השאלה.

דב חנין: אתה עונה תשובה מצוינת לשאלה אחרת.

<מורן מזור: אנחנו באים במסר שונה מבעבר.

<מורן מזור: אנחנו השקנו לאחרונה מדיום דיגיטלי שמאפשר להכיר את התקציב לעומק.

דב חנין: באמת תצא מתוך נקודת הנחה - אני אומר את זה לא בשביל הנימוס - שכולנו סביב השולחן הזה חושבים שאתם עושים עבודה טובה במשרד האוצר בנושא תחבורה ציבורית.

דב חנין: אנחנו לא מתווכחים על זה.

דב חנין: פה יש שאלה קונקרטית.

דב חנין: היא אומרת שהסובסידיות, מה שמכסה 60% זה x כסף.

דב חנין: האם זה נכון שאם ניתן עוד 40%, תהיה תחבורה ציבורית חינם בישראל?

<מורן מזור: אנחנו מסבסדים היום ב-5 מיליארד שקלים תחבורה ציבורית.

<מורן מזור: זאת עלות הסבסוד.

<מורן מזור: 5 מיליארד שקלים במונחים של מדינה זה המון כסף.

<מיטל להבי: זה כולל הצטיידות או רק את המסגרת?

<מורן מזור: זה כולל גם הצטיידות.

<מיטל להבי: לא מעניינת אותי ההצטיידות.

<מיטל להבי: אתה לא יכול לדבר איתי על הצטיידות וכמה עולה לכם לקנות אוטובוסים.

<מיטל להבי: אני מבקשת את הנתון של כמה אתם מסבסדים את הנסיעות.

<מיטל להבי: אנחנו לא נשנה את ההצטיידות, ההצטיידות לא תעלה יותר.

<מיטל להבי: בכמה מסבסדים את הנסיעות?

<מורן מזור: כשאנחנו מסבסדים שירות, אנחנו מסבסדים את השירות באופן כולל.

<מורן מזור: אנחנו נותנים למפעיל מחיר לקילומטר.

<מורן מזור: זאת הדרך המקובלת לעשות את זה בעולם.

<מורן מזור: אנחנו לא שואלים אותו כמה עולה לו לקנות את האוטובוס.

<מורן מזור: אנחנו יודעים כמה עולה לקנות את האוטובוס.

<מורן מזור: אנחנו לא מסבסדים ישירות את עלות האוטובוס.

<מורן מזור: אנחנו מבקשים רמת שירות מסוימת שצריך לעמוד בה.

<מורן מזור: אנחנו מסבסדים את עלות ההפעלה הכוללת.

<מורן מזור: היא כוללת בתוכה גם את עלות ההצטיידות.

<מורן מזור: אנחנו חושבים שלא נכון להפריד.

<מיטל להבי: אני חושבת שמערך נסיעות משולב הוא מאוד חיוני.

<מיטל להבי: הזכירה פה הגברת את הנושא של איך מגיעים לרכבת, איך יוצאים מהרכבת.

<מיטל להבי: אני חושבת שכשמדברים על נושא תחבורה ציבורית, צריך לדבר גם על רכבת וגם על מוניות שירות.

<מיטל להבי: זה חלק ממערך התחבורה הציבורית.

<מיטל להבי: אני מצפה שתהיה מסלקה מרכזית, שאדם יוכל לצאת מאמצעי תחבורה אחד לאמצעי תחבורה שני בכרטיס שמאגד את כל אפשרות ההתניידות האפשריות כדי להגיע מא' ל-ב' בלי רכב פרטי.

<מיטל להבי: זה דבר שהייתי רוצה את ההתייחסות שלכם, מעבר לטיפול בפריפריה.

<מיטל להבי: נדמה לי שגט טקסי השיקו היום פרויקט של 15 שקל כדי להגיע בפריפריה לתחנת הרכבת.

<מיטל להבי: גם 15 שקל בפריפריה זה יקר.

<מיטל להבי: חבל שנזקקים לטקסי כדי להשתמש יותר ברכבת, כדי להשתמש יותר באוטובוסים.

<מיטל להבי: אני רוצה לדעת מה התכניות שלכם להכללת השירותים המשלימים של התחבורה הציבורית למסלקה אחת, לכרטיס אחד.

<אלן טנמן: אנחנו באיגוד ארגון נוסעי התחבורה הציבורית בישראל מאוד מברכים על קידום הרפורמה והעבודה הטובה שעושים במשרד האוצר ובמשרד התחבורה.

<אלן טנמן: נקודה שעלתה הרבה פעמים אצל הרבה אנשים היא הסדרת התעריפים מחוץ למטרופולינים.

<אלן טנמן: אני דווקא לא מקבל את הנקודה שמישהו שיושב בפריפריה לא יכול ליומם.

<אלן טנמן: אולי במצב הנוכחי הוא לא יכול ליומם.

דב חנין: הוא בהחלט יכול ליומם, השאלה היא מעבר לעניין של ליומם.

<אלן טנמן: כן, אבל קשה מאוד עם זמן הנסיעה.

<אלן טנמן: במדינות אחרות יש אנשים, לצערי, שנאלצים ליומם שעה וחצי, שעתיים לכל כיוון.

<אלן טנמן: הם עושים את זה.

<אלן טנמן: אם לא מכניסים את הפריפריה, את האזורים האחרים בתוך הרפורמה הזאת, אז בעצם אומרים לאנשים האלה: אין לכם את אותן הזדמנויות כמו שיש לאנשים שגרים בתוך המטרופולינים.

<אלן טנמן: אני נסעתי היום מרעננה לירושלים.

<אלן טנמן: זה עלה לי 25 שקלים לכל כיוון.

<אלן טנמן: אם הייתי רוצה לנסוע את אותו מרחק בדיוק בין קריית שמונה לעכו, הייתי צריך לשלם 39.5 שקלים, שזה כמעט פי 2.

<אלן טנמן: באותו מחיר של 42 שקלים אני יכול לנסוע מחיפה עד ירושלים, שזה מרחק הרבה יותר ארוך.

<אלן טנמן: כל הנסיעות היו באגד, דרך אגב, לא במפעילים שונים.

<אלן טנמן: ברפורמה שנעשית יש כמה חסרונות, כמו למשל שקריית שדה התעופה נשארת בחוץ.

<אלן טנמן: אם אני רוצה לנסוע מתל אביב לפתח תקווה דרך צומת אל על ב-45 דקות, זה יעלה לי 21.5 שקלים, לעומת פחות מ-7 שקלים כדי לנסוע במשך שעתיים דרך ציר ז'בוטינסקי הידוע.

דב חנין: אנחנו קיבלנו מכם את הנייר עם הדוגמה הזאת, אבל אם יש לכם דוגמאות נוספות, אנחנו נשמח לקבל אותן כדי לטפל בהן.

<פריד אברהם: באוצר עושים עבודה טובה, אבל הם עדיין בתפישה שמוניות זה לא תחבורה ציבורית.

דב חנין: דיברנו על זה דיון שלם.

<פריד אברהם: אני חייב להדגיש את זה, במיוחד לאור העובדה שכבוד השר הוסיף תוספת לרעיון החדש.

<פריד אברהם: אנחנו מפחדים להיות עוד פעם בחוץ.

<פריד אברהם: אנא ממך, אנא מכם, נא לחשוב על מוניות כתחבורה ציבורית גם בעתיד.

<פריד אברהם: אל תפחדו, עם כל כך הרבה מיליארדים שאתם נותנים זה ג'וק קטן שאולי יקבל נהג המונית כשיהיה לו רב קו משותף.

יוסי יונה: מה שאמרה הגברת מיטל זהבי לגבי השילוב בין אופציות של תחבורה ציבורית הוא מאוד מאוד חשוב.

יוסי יונה: אני לימדתי שנים באוניברסיטת בן-גוריון.

יוסי יונה: תמיד הייתה בפני דילמה.

יוסי יונה: נהניתי לנסוע ברכבת.

יוסי יונה: לנסוע מתל אביב לבאר שבע לקח לי שעה, אבל כשהייתי צריך להגיע לתחנת הרכבת ואחר כך מהרכבת לאוניברסיטה, זה כבר היה לוקח לי כשעתיים.

יוסי יונה: אם אני יוצא ברכב שלי מהבית לאוניברסיטה, לוקח לי שעה ו-5 דקות.

יוסי יונה: ברוב המקרים העדפתי לקחת את הרכב הפרטי שלי ולהגיע לאוניברסיטה.

יוסי יונה: זה מאוד אקוטי העניין של החיבור בין צירי התנועה המרכזיים, בין אם זה אוטובוסים ובין אם זה רכבות.

יוסי יונה: הערה נוספת היא לפעילות שלך, דב, שהיא מאוד חשובה.

יוסי יונה: תמיד שילבת בין ראייה הוליסטית- אקולוגית ובין ראייה חברתית-כלכלית.

יוסי יונה: שימת דגש על תחבורה ציבורית, גם מנקודת מבט אקולוגית של הפחתת השימוש ברכבים פרטיים, היא מאוד מאוד חיונית.

יוסי יונה: אני מביא דוגמה שמתקשרת לעניין, כי אני ער לסוגיות האקולוגיות.

יוסי יונה: אני הייתי צריך להקריב עוד 45 דקות בשביל האקולוגיה.

יוסי יונה: זה מחיר מאוד מאוד גדול.

יוסי יונה: אם הייתה לי התחבורה המשולבת הזאת, השיקול האקולוגי היה מקבל את הביטוי שלו.

יוסי יונה: מאוד חשוב לציין את החיבור הזה.

יוסי יונה: הערה אחרונה שלי היא בפנייה לחבר'ה מהאוצר.

יוסי יונה: אני מוסיף את המחמאות שלי לעבודה היפה שאתם עושים.

יוסי יונה: זו באמת אחת הפעולות החברתיות הכי חשובות, כי אנחנו אכן יודעים שהתחבורה הציבורית משרתת את השכבות המוחלשות בעיקר.

<קריאה: את השבויים.

יוסי יונה: כן, את השבויים.

יוסי יונה: ככל שהסובסידיה תגדל זה יהיה צעד פרוגרסיבי מבורך.

יוסי יונה: אז אתם תראו את האיש שיושב כאן ועוד אחרים בכנסת תומכים נלהבים בפעולות שיקדמו את התחבורה הציבורית.

<משה בר: אני מברך את היושב-ראש על הוועדה שלו.

<משה בר: בשום מקום לא מזכירים את הנכים.

<משה בר: אני כבר שנים פועל למען הנכים.

<משה בר: לנכים התחבורה הציבורית לא קיימת.

<משה בר: בכל אוטובוס יש מקום אחד לנכה עם כיסא גלגלים.

דב חנין: אתה מעלה נושא חשוב מידי מכדי שזה יהיה רק הערת ביניים.

דב חנין: אנחנו כרגע מדברים על תעריפים.

דב חנין: אנחנו נקיים דיון על נגישות.

<משה בר: אתם מדברים על הוזלת המחירים.

<משה בר: הנכים רוצים להשתמש בתחבורה הציבורית, אבל אין להם את האפשרויות.

<אלמוג בן משה: אנחנו מדברים כאן על אוכלוסיות שמשתמשות הרבה בתחבורה ציבורית כי הן לא יכולות להרשות לעצמן משהו אחר.

<אלמוג בן משה: יש לנו בארץ 700 אלף תלמידים ובני נוער שמשתמשים בתחבורה ציבורית, אם ירצו או לא ירצו.

<אלמוג בן משה: אין לנו את היכולת לעשות רישיון.

<אלמוג בן משה: הכסף שאנחנו משתמשים בו הוא לא שלנו, הוא של ההורים שלנו.

<אלמוג בן משה: אין לנו ברירה אחרת להגיע ממקום למקום.

<אלמוג בן משה: אנחנו לא יכולים להישאר כל היום בבית.

<אלמוג בן משה: אנחנו רוצים להתנדב, לצאת עם חברים, להגיע לבית ספר.

<אלמוג בן משה: מחירים מיוחדים לבני נוער זה משהו שקיים בחלק מהמקומות, לא בכולם.

<אלמוג בן משה: זה משהו שנופל בין הכיסאות.

<אלמוג בן משה: זאת נקודה שהייתי רוצה להעלות כאן בדיון.

<מיטל להבי: יש אזורים שבני נוער לא מסובסדים?

<אלמוג בן משה: יש מקומות שאין בהם מחיר מיוחד לבני נוער, המחיר הוא כמו של מבוגר.

<מורן מזור: יש 50% הנחה.

<נורית בראור: כשאני מוציאה כרטיס נכה בבין עירוני, אני מקבלת הנחה של 10%.

<נורית בראור: אם אני מביאה כרטיס הלוך וחזור, זאת הנחה יותר גדולה.

<נורית בראור: האבסורד בכל הסיפור הזה שברכבת אין לי אפשרות לקנות כרטיסיות, אין שום הטבות.

<נורית בראור: יש את הסיפור של קוד 12.

<נורית בראור: זה ממש סיפור מההפטרה.

<נורית בראור: כשאני מתקשרת למשרד התחבורה ומבקשת לדעת מה זה אומר קוד 12 למי שמקבל קצבה מביטוח לאומי, הם לא יודעים להגיד לי.

<נורית בראור: לכל מפעיל יש קוד אחר.

<רן שדמי: תודה רבה על ההערה שלך.

<רן שדמי: במסגרת ההיערכות לרפורמה ביטלנו את המגבלה של קוד 12.

<רן שדמי: כשהרפורמה תיכנס לתוקף, הנושא הזה של הנחות מקוד 12 ומעל קוד 12 ייעלמו.

<קריאה: מה במקום?

<רן שדמי: אין במקום.

דב חנין: תודה על האמירה הזאת.

דב חנין: זאת פנייה שאנחנו מקבלים.

דב חנין: נורית מייצגת פה קולות רבים.

<רן שדמי: את ההנחות שהאוכלוסייה הייתה רגילה לקבל מתחת לקוד 12, היא תקבל גם מעל קוד 12.

<נורית בראור: אתה איש בשורה, אני חייבת לציין.

<רן שדמי: נתב"ג וקריית שדה התעופה הם בתוך הרפורמה.

<רן שדמי: הם לא בטבעת 1, הם בטבעת 2.

<רן שדמי: המשמעות כשאתה עובר מטבעת 2 לטבעת 1, שתשלם 10.90 ולא 21 שקלים כמו שציינת.

<רן שדמי: אם תשתמש בכרטיס "חופשי חודשי", ההנחה גדלה.

דב חנין: אני מודה לכל המשתתפים על התרומה לדיון.

דב חנין: אני רוצה לברך את משרד האוצר ואת משרד התחבורה על כניסתה לפועל ב-1 בינואר של רפורמת המחירים במטרופולינים הגדולים.

דב חנין: אני יודע כמה מאמץ הושקע ברפורמה הזאת.

דב חנין: זאת רפורמה מאוד חשובה.

דב חנין: אני גם מכיר את הפרטים מתוך חומרים שקיבלתי.

דב חנין: אני חושב שאתם עושים מהלך גדול, חשוב ומשמעותי.

דב חנין: אני קודם כל רוצה לציין ולהעריך את זה.

דב חנין: אני חושב שזה דבר גדול וחשוב.

דב חנין: זאת נקודה ראשונה.

דב חנין: הנקודה השנייה היא שאנחנו חושבים שאת הרפורמה הזאת צריך להשלים ברפורמה בנסיעות הבין עירוניות.

דב חנין: אני שמח לשמוע שישנה הבנה בין משרד האוצר ומשרד התחבורה על העקרונות.

דב חנין: אנחנו נשמח לקבל פירוט של העקרונות בוועדה.

דב חנין: אנחנו נשמח לשמוע מה הערכות התקציביות שלכם לגבי כמה הדבר הזה הולך לעלות.

דב חנין: יכול להיות שנצטרך כאן מאבק בכנסת.

דב חנין: זאת שאלה של סדרי עדיפויות במה מדינת ישראל בוחרת להשקיע.

דב חנין: ההשקעה בתחבורה ציבורית היא מבחינתנו אחת ההשקעות הכי חשובות, הכי חברתיות.

דב חנין: היא צריכה לבוא על חשבון השקעות אחרות, לא רק בצד השקעות אחרות, לכן נתמוך בכל מה שניתן כוועדת משנה.

דב חנין: אני בטוח שגם ועדת הכלכלה כוועדה תעשה את הכל כדי לקדם את העניין הזה.

דב חנין: אנחנו מוכנים להתחייב בפניכם, אנשי משרד האוצר, שאנחנו נייצר בכנסת שיתופי פעולה, קואליציה אופוזיציה מאוד רחבים, כדי לקדם את הגיבוי התקציבי הדרוש לקדם את העקרונות שאתם חושבים עליהם.

דב חנין: אני מברך מאוד על אמירותיו של שר הפריפריה, הנגב והגליל, חבר הכנסת דרעי, בנושא מע"מ 0.

דב חנין: ועדת המשנה לתחבורה ציבורית תומכת בהתלהבות במהלך של החלת מע"מ 0 בתחום התחבורה הציבורית.

דב חנין: אנחנו חושבים שזה מהלך שיעביר מסר ברור, פשוט, חד לציבור על כך שמורידים את מחיר התחבורה הציבורית.

דב חנין: להבדיל מהמהלכים המורכבים והחשובים מאוד שנעשים ברפורמות, זה מהלך פשוט, חד.

דב חנין: כמו שתמיד אומרים, זה יתרונו הגדול של המע"מ, שזה מס נורא נורא פשוט.

דב חנין: גם הורדתו של המע"מ בשיעור אחיד בכל התחבורה הציבורית במדינת ישראל זה מהלך שיש לו משמעות לא רק תחבורתית כלכלית וחברתית, אלא קודם כל משמעות פסיכולוגית מאוד גדולה.

דב חנין: זאת אמירה שמדינת ישראל אומרת לאנשים: "תיסעו בתחבורה ציבורית".

דב חנין: מה שאמרו כל שרי הממשלה כשהתחילה הרכבת הקלה - "סעו באוטובוסים", עכשיו יש גם שיק מאחורי האמירה הזאת: "סעו בתחבורה ציבורית, אנחנו מורידים את המע"מ ל-0".

דב חנין: אנחנו בסיכום שלנו נכלול את כל הדברים הטובים שאמרתי במסגרת הדיון על החלת מע"מ 0 בתחום התחבורה הציבורית.

דב חנין: בהמשך לדיון הקודם שקיימנו, אנחנו רואים את מוניות השירות כחלק אינטגרלי ממערך התחבורה הציבורית.

דב חנין: אנחנו יודעים שבימים אלה נעשית עבודה במשרד התחבורה.

דב חנין: עדיין לא קיבלנו את כל מה שביקשנו ממשרד התחבורה בעניין הזה, אדוני, אז אנא תעביר לגורמים הרלוונטיים בעניין.

דב חנין: אנחנו עדיין ממתינים לחומרים.

דב חנין: אנחנו רוצים שהמחשבה במשרד התחבורה תהיה שגם בתחבורה ציבורית מסוג מוניות שירות יהיה מע"מ 0.

דב חנין: זה לא מסובך, זה לא קשה, זה אפילו לא קשור לשאלה של סובסידיות, זה קשור לשאלה של מע"מ 0 בתחבורה ציבורית, במוניות שירות.

דב חנין: זה הכסף הכי קטן מכל הכספים שנמצאים פה בדיון הזה.

דב חנין: אנחנו נוציא כמה מכתבים לגורמים הרלוונטיים בעקבות הדיון בשאלות של אינפורמציה נוספת.

דב חנין: אני מברך את חבר הכנסת אורי מקלב, שהוא אחד מלוחמי התחבורה הציבורית הנאמנים ביותר בכנסת.

אורי מקלב: באתי לחזק אותך בישיבה.

דב חנין: קיבלנו המון בשורות, כולל התחייבות שלא יהיה תקציב אם לא יהיה מע"מ 0 על תחבורה ציבורית.

אורי מקלב: את התחבורה הציבורית צריך לדחוף, זה לא דבר מובן מאליו.

אורי מקלב: לא ניכנס לפילוסופיה של העניין.

אורי מקלב: באמת משקיעים הרבה בתחבורה הציבורית, אבל במבחן התוצאה, כשאתה בוחן אם התחבורה הציבורית זולה, יעילה, נגישה, אמינה, היא לא עומדת.

אורי מקלב: מאיפה שאנחנו לא ניגע אנחנו נראה שאין פרמטר שתחבורה ציבורית לא נותנת לו מענה וקידום.

אורי מקלב: יש חשיבות לוועדה שאתה מנהל.

אורי מקלב: אתה מעלה את הדברים.

אורי מקלב: אני אהיה לצידך.

דב חנין: תודה, חברים.

דב חנין: נתראה בדיונים הבאים.